ศาลฎีกาไม่รับอุทธรณ์ PTT ปมข้อพิพาทโครงการท่อส่งก๊าซฯ “นาแคป”
ศาลฎีกาไม่รับอุทธรณ์ PTT ปมข้อพิพาทโครงการท่อส่งก๊าซฯ “นาแคป”
ศาลฎีกาไม่รับอุทธรณ์ PTT ปมข้อพิพาทโครงการท่อส่งก๊าซฯ “นาแคป”
18 ธ.ค. 2562

บริษัท ปตท. จำกัด (มหาชน) หรือ PTT เปิดเผยว่า ตามที่เมื่อปี 2557 คณะอนุญาโตตุลาการได้มีคำชี้ขาดให้ PTT จ่ายค่าเสียหายจากการเปลี่ยนงาน เพิ่มงาน และอื่นๆ แก่บริษัท นาแคป เอเชีย แปซิฟิก (ไทยแลนด์) จำกัด (นาแคป) ในข้อพิพาทตามสัญญาโครงการท่อส่งก๊าซธรรมชาติไทรน้อย –โรงไฟฟ้าพระนครเหนือ/ใต้ จำนวนประมาณ 1,144 ล้านบาท และ 74 ล้านเหรียญสหรัฐฯ พร้อมดอกเบี้ยในอัตราร้อยละ 7.5 ต่อปี นับแต่วันที่ใบแจ้งหนี้แต่ละฉบับถึงกำหนดชำระจนกว่าจะชำระเสร็จ ซึ่ง ปตท. ได้ยื่นคำร้องขอให้เพิกถอนคำชี้ขาดของคณะอนุญาโตตุลาการและนาแคปได้ยื่นคำร้องขอให้บังคับตามคำชี้ขาดต่อศาลแพ่ง
และเมื่อปี 2560 ศาลแพ่งมีคำพิพากษาให้บังคับตามคำชี้ขาดของคณะอนุญาโตตุลาการให้ ปตท. จ่ายเงินแก่ นาแคป โดยลดจำนวนเงินลงบางส่วน คงเหลือเงินที่ให้ปตท. จ่ายเป็นจำนวนประมาณ 1,144 ล้านบาท และ 48 ล้านเหรียญสหรัฐฯ พร้อมดอกเบี้ยในอัตราร้อยละ 7.5 ต่อปี นับแต่วันที่ใบแจ้งหนี้แต่ละฉบับถึงกำหนดชำระจนกว่าจะชำระเสร็จ ต่อมา ปตท. จึงได้ใช้สิทธิยื่นอุทธรณ์คำพิพากษาของศาลแพ่งต่อศาลฎีกา
ล่าสุด เมื่อวันที่ 18 ธันวาคม 2562 ศาลฎีกามีคำพิพากษาว่าไม่รับวินิจฉัยอุทธรณ์ของ ปตท. ดังนั้น ปตท. จึงต้องจ่ายเงินตามคำพิพากษาของศาลแพ่งดังกล่าวข้างต้น คิดเป็นเงินรวมทั้งสิ้นประมาณ 4,654 ล้านบาท และคดีถึงที่สุด ซึ่ง ปตท. จักได้ปฏิบัติตามคำพิพากษาของศาลฎีกาต่อไป
อย่างไรก็ดี นาแคปได้ถูกศาลล้มละลายกลางพิพากษาให้ล้มละลาย ซึ่ง ปตท. ในฐานะเจ้าหนี้รายหนึ่งได้ยื่นคำขอรับชำระหนี้ไว้แล้วตามกฎหมายสำหรับโครงการดังกล่าวจำนวนประมาณ 905 ล้านบาทปัจจุบันคดีล้มละลายดังกล่าวยังอยู่ระหว่างการพิจารณา